Une setemane di incuintris, spetacui e concierts ator par Turin cun chê di fâ cognossi lis tantis musis de culture de part “slave” de Europe. Al è ce che al promet ancje chest an, te sô seconde edizion, il Festival Slavika, iniziative inmaneade de bande dal circul Polski Kot cu la colaborazion di une schirie di altris entitâts, circui e locâi de citât, cul jutori dal Consolât Gjenerâl de Republiche di Polonie di Milan, dal Istitût de Culture Polache di Rome e di Casa Polonia e cul patrocini dal Comun di Turin e de Circoscrizion 1.
La manifestazion, che e veve vude une anteprime un mês indaûr cul conciert dai Dubioza Kolektiv alì di Hiroshima Mon Amour, si vierç vuê, sabide ai 19 di Març, e e va indenant fintremai a sabide che al ven, ai 26. Il program al cjape dentri presentazions di libris, performance teatrâls, proiezions di cines, dibatits, seradis di cusine e la consegne di un premi pe tradizon miôr di une lenghe slave al talian, publicade vie pal 2015.
La viertidure di Slavika e je vuê a cinc sot sere alì dal Polski Kot, in vie Massena 19, cu la scree de mostre ‘La classe morta’ di Ruggero Bianchi, par cure di Silvia Bianchi e po cul incuintri cul poete polac Tomasz Rozycki.
Pe serade si spostisi li dal circul Officine Corsare, in vie Pallavicino 19, par une serade musicâl cui Radio Zastava, une formazion che e rive dal Friûl e che di passe dîs agns e interprete cun snait e cun personalitât ritmis e sunôrs di divignince balcaniche.
Il cartelon de rassegne al è siôr di apontaments di ogni sorte. Tra chescj a meretin ricuardâts, in particolâr, miercus ai 23 di Març, l’incuintri cu la scritore cravuate Dubravka Ugrešić, a 6 e mieze sot sere alì dal Circolo dei Lettori, in vie Bogino 9, e la proiezion, in anteprime pe Italie e in lenghe origjinâl cui sottitui par talian, dal cine 11 minuti di Jerzy Skolimowski a 9 di sere alì dal Cinema Massimo.
Altris informazions si cjatin achì.
fur_Latn fur_Latn fur_Latn fur_Latn fur_Latn fur_Latn